དཔལ་ཡེ་ཤེས་ཀྱི་མགོན་པོ་ཏྲཀྴད་བདུད་རྒྱལ་ཤན་པའི་སྒྲུབ་ཐབས་ཕྲིན་ལས་མྱུར་འགྲུབ་བསྟན་པའི་མཚོན་ཆ་གནམ་ལྕགས་སྤུ་གྲི་བཞུགས་སོ།།
བླ་མ་དང་པདྨ་འབྱུང་གནས་དཔལ་གསང་བའི་བདག་པོ་དབྱེར་མེད་པ་ལ་ཕྱག་འཚལ་ལོ། །གང་ཞིག་རྣལ་འབྱོར་པ་གསང་སྔགས་ཀྱི་དམ་ཚིག་དང་ལྡན་ངེས་པས་ཆོས་སྐྱོང་ཏྲཀྴད་ནག་པོ་བསྒྲུབ་པར་འདོད་ན། ཡི་དམ་གང་ཡིན་སྔོན་སོང་སྐབས་གསོལ་ཀ་དང་སྦྱར་ན་དམར་གཏོར་ཤ་ཁྲག་གིས་བརྒྱན་པ་གཙོ་འཁོར་བཅུ་གསུམ་གཙང་སྦྲ་དང་ལྡན་པར་བཤམས་ལ། ཨོཾ་སྭ་བྷཱ་ཝས་སྦྱངས། སྟོང་ལས་བྷནྡྷ་མཚན་ལྡན་པ། །རྒྱ་ཆེན་མཁའ་དབྱིངས་མཉམ་པའི་ནང་། །གཏོར་མ་ཤ་ལྔ་བདུད་རྩི་ལྔ། །བསྐང་རྟེན་སྒྲུབ་རྫས་བསྐུལ་བའི་རྫས། །མཆོད་སྤྲིན་བསམ་མི་ཁྱབ་པར་གྱུར། །ཨོཾ་ཨཱཿཧཱུྃ་ཧ་ཧོ་ཧྲཱིཿ བྱིན་གྱིས་བརླབས་སོ།། ཧཱུྃ། རང་སེམས་མ་བཅོས་སྟོང་པའི་རང་རྩལ་ལས། །སྐད་ཅིག་གསང་བདག་རྡོ་རྗེ་སྡིག་མཛུབ་དང་། །ཁྲོ་ཆས་ཡོངས་རྫོགས་ཞབས་གཉིས་འདོར་སྟབས་ཀྱིས། །པདྨ་ཉི་མའི་གདན་ལ་གསལ་བར་བསྐྱེད། །ཐུགས་ཀར་ཉི་གདན་ཧཱུྃ་མཐར་སྔགས་ཀྱིས་བསྐོར། །ཨོཾ་བཛྲ་ཙཎྜ་མ་ཧཱ་རོ་ཥ་ཎ་ཧཱུྃ་ཕཊ྄༔ ཞེས་བཟླས། ཧཱུྃ། རང་མདུན་དུར་ཁྲོད་འཇིགས་སུ་རུང་བའི་དབུས། །རྡོ་རྗེ་བྲག་རི་ལྷུན་ཆགས་སྟེང་དུ་ནི། །པད་ཉི་རོ་སྟེང་ཏི་ལས་བདུད་རྟའི་སྟེང་། །གསེར་སྒ་རྒྱན་ལྡན་སྟེང་དུ་དུ་ཡིག་ནི། །ཡོངས་གྱུར་བདུད་ཀྱི་མགོན་པོ་ཏྲཀ་ཤད་ནག །ཁྲོས་རྔམ་ཁྲོ་ཆས་མདའ་གཞུ་ཁྲམ་ཤིང་དང་། །རུ་མཚོན་ལྕགས་ཀྱུ་དགྲ་སྙིང་དམར་པོ་བསྣམས། །མེ་རླུང་དམར་ནག་འཚུབ་དཀྱིལ་ཁྲོ་གཏུམ་འབར། །ཡུམ་བཞི་བདུད་མགོན་བརྒྱད་དང་དམག་ཚོགས་འབུམ། །ས་ཆུ་མེ་རླུང་གཟའ་སྐར་བདུད་ཚོགས་དང་། །སྡེ་བརྒྱད་དམག་ཚོགས་མེ་འབར་ཆུ་ལྟར་ཁོལ། །རླུང་ནག་འཚུབ་དཀྱིལ་མངོན་སུམ་གསལ་བར་གྱུར། །བདག་གི་གནས་གསུམ་འོད་ཟེར་ལྕགས་ཀྱུའི་དབྱིབས། །འཕྲོས་པས་སྤྱན་དྲངས་གདན་ཞུགས་ཕྱག་བགྱིའོ། །མཆོད་པ་ནི། ཧཱུྃ། བདུད་མགོན་འཁོར་བཅས་མཆོད་པའི་བྱེ་བྲག་ནི། །མཆོད་ཡོན་མེ་ཏོག་བདུག་སྤོས་མར་མེ་དྲི། །ཞལ་ཟས་རོལ་མོ་བསྐང་རྟེན་སྒྲུབ་པའི་རྫས། །སྨན་རག་གཏོར་མ་ཕྱི་ནང་གསང་མཆོད་འབུལ། །སྤྱན་གཟིགས་གོ་མཚོན་གཡག་ལུག་རྟ་ཁྱི་དང་། །གཅན་གཟན་སྟག་གཟིགས་དོམ་དྲེད་ལ་སོགས་པའི། །རོལ་དུ་ཁྲིད་དང་ལས་ལ་འགྱེད་པའི་རིགས། །མཁོ་དགུའི་ཡོ་བྱད་བསམ་མི་ཁྱབ་པར་འབུལ། །ཁྱེད་ཀྱི་ཐུགས་དམ་བསྐང་ལ་དངོས་གྲུབ་སྩོལ། །ཐུགས་འགལ་ཉམས་ཆགས་བཤགས་སོ་དག་ཚངས་མཛོད། །མཆོག་ཐུན་འབད་མེད་ལྷུན་གྱིས་གྲུབ་པ་དང་། །སངས་རྒྱས་བསྟན་སྲུངས་དཀོན་མཆོག་དབུ་འཕང་བསྟོད། །དགེ་འདུན་སྡེ་སྐྱོངས་བདག་གི་བསམ་དོན་སྒྲུབས། །སྒྲུབ་པའི་བར་ཆད་ཞི་བའི་ཕྲིན་ལས་མཛོད། །བསྟན་དགྲ་སྒོས་དགྲ་ཐལ་བ་རྡུལ་དུ་རློགས། །ཅི་བཅོལ་ལས་ཀུན་ཐོགས་མེད་འགྲུབ་པར་མཛོད།། ཐུགས་དམ་དུས་ལས་མ་གཡེལ་ས་མ་ཡ། །བསྙེན་དམིགས་ནི། མགོན་པོའི་ཐུགས་ཀར་ཉི་མའི་སྟེང་། །ཧཱུྃ་མཐིང་སྔགས་ཀྱིས་བསྐོར་བ་ལས། །འོད་འཕྲོས་དོན་གཉིས་བྱས་ནས་ནི། །གདོན་བགེགས་གདུག་པ་ཚར་ཆོད་ཅིག། ཨོཾ་མ་ཧཱ་ཀཱ་ལ་ཏྲཀྴད་ཛཿ ཨོཾ་མ་ཧཱ་ཀཱ་ལ་སུ་ཏྲི་ཡ་མ་དུ་ཛཿ ཞེས་ཅི་འགྲུབ་བཟླས། འབུམ་ཕྲག་གསུམ་མམ་བཞི་བཟླས་བསྙེན་ཚད་ཡིན། ཨོཾ་མ་ཧཱ་ཀཱ་ལ་ཏྲཀྴད་དུ་ས་མ་ཡ་རཀྵ༔ ཨོཾ་མ་ཧཱ་ཀཱ་ལ་ཏྲཀྴད་དུ་ས་མ་ཡ་ཧ་ན་ཧ་ན་ཧཱུྃ་ཕཊ྄྄༔ ཅེས་བཟླས། དེ་ནས་ཐུན་མཚམས་གཏོར་མ་འབུལ་བ་ནི། ཧཱུྃ་ཧཱུྃ་ཧཱུྃ། སྟོང་ཉིད་ཆོས་སྐུའི་ངང་ཉིད་ལས། །མཁའ་དབྱིངས་མཉམ་པའི་གཏོར་སྣོད་དུ། །འཁོར་འདས་མཉམ་ཉིད་གཏོར་མ་ནི། །སྣང་བ་དཀར་དམར་རྒྱན་གྱིས་བརྒྱན། །སྣང་སྲིད་འཁོར་འདས་ཁྱབ་པ་ཡི། །ཀུན་བཟང་མཆོད་སྤྲིན་རྒྱ་མཚོ་ཆེ། །བདུད་མགོན་ཏྲཀ་ཤད་འཁོར་བཅས་དང་། །གསང་ཡུམ་བཞི་དང་བདུད་མགོན་བརྒྱད། །བདུད་དམག་ས་ཡ་འབུམ་དང་བཅས། །ཡང་འཁོར་ལྷ་སྲིན་སྡེ་བརྒྱད་དང་། །སྤྲུལ་པ་ཡང་སྤྲུལ་བཅས་རྣམས་ལ། །མཆོད་པ་འབུལ་ལོ་ཐུགས་དམ་བསྐང་། །ཉམས་འགལ་བཤགས་སོ་མཆོག་ཐུན་གྱིས། །འདོད་རྒུའི་དངོས་གྲུབ་སྩལ་དུ་གསོལ། །དཔལ་ལྡན་བླ་མའི་སྐུ་ཚེ་སྲིངས། །སངས་རྒྱས་བསྟན་པའི་སྲུང་མ་མཛོད། །དགེ་འདུན་སྡེ་སྐྱོང་རྣལ་འབྱོར་གྱི། །བྱང་ཆུབ་སྒྲུབ་པའི་སྡོང་གྲོགས་མཛོད། །ལུས་དང་གྲིབ་མ་བཞིན་དུ་འགྲོགས།། ཉིན་མཚན་ཐང་ལྷོད་མེད་པར་སྲུངས། །དགོན་གནས་དཀོར་ནོར་ལོངས་སྤྱོད་དང་། །རྟེན་མཆོད་ཀ་ཆ་ཐམས་ཅད་ལ། །ས་ཐག་ཉེ་རིང་མེད་པ་ཡི། །སྲུང་སྐྱོབས་འཚོ་རྫི་མེལ་ཚེ་མཛོད། །དགྲ་རྐུན་མཐའ་དམག་གནོད་བྱེད་རྣམས། །སྐད་ཅིག་ཐལ་བ་རྡུལ་དུ་རློག །རྨིང་མེད་སྲོག་དང་བྲལ་བར་མཛོད། །རྒྱལ་བའི་བཀའ་དམ་མ་གཡེལ་བར། །བཅོལ་བའི་ཕྲིན་ལས་འགྲུབ་པར་མཛོད། །ཅེས་གཏོར་མ་འབུལ། གང་ཞིག་ཡིད་ལ་དྲན་པ་ཙམ་གྱིས་ཀྱང་། །འདོད་པའི་དོན་ཀུན་སྟེར་བར་བྱེད་པ་ཡི། །ཆོས་སྐྱོང་ཡིད་བཞིན་ནོར་བུ་ཁྱེད་རྣམས་ཀྱིས། །བདག་གི་བསམ་དོན་མ་ལུས་འགྲུབ་པར་མཛོད། །རྟེན་ལ་བསྟིམ་མོ་རང་གནས་སུ་གཤེགས། ཤིས་པ་བརྗོད། ཅེས་གསོལ་ཁ་དང་བསྒྲུབ་པ་བསྡུས་པ་འདི་ཡང་། རྟོགས་ལྡན་བླ་མ་ཚོགས་གཉིས་ཀྱིས་བཀའ་གནང་བ་བཞིན། གུ་རུ་རྡོ་རྗེ་གྲོ་ལོད་ཀྱི་རྣལ་འབྱོར་པ་རིག་འཛིན་ཆོས་རྒྱལ་རྡོ་རྗེས་བདུད་མགོན་ཏྲཀྴད་ཀྱི་བཀའི་གནང་བ་ཐོབ་པའི་དུས། དཔལ་རི་བོ་ཆེའི་གདན་ས་རྒྱལ་བ་ཡང་དགོན་པའི་ཕོ་བྲང་དུ་ཟབ་པའི་མཐར་ཐུག་རྣལ་འབྱོར་སྒྲུབ་པའི་གོ་ཆར་བྲིས་ཏེ་ཕུལ་བས་སངས་རྒྱས་བསྟན་པ་ཉི་འོད་ལྟར་གསལ་བར་གྱུར་ཅིག། ས་མ་ཡ༔ ཟབ་རྒྱ༔ སརྦ་མངྒ་ལཾ།། །།